Август
1/14 августа
ВСЕМИЛОСТИВОМУ СПАСИТЕЛЮ 
Тропарь, глас 8
С Вышних призирая, убогия приемля, / посети нас озлобленныя грехи, Владыко Всемилостиве, / молитвами Богородицы даруй душам нашим велию милость.
Ин тропарь, глас 4
Светильниче солнечный, Всемилостивый Спасе, / просвещением сияния Твоего подай и нам слово, / да восхвалим чистою совестию / Твое пребожественное празднество, / Тебе же, Единороднаго Сына, / единосущна с Духом, славяще, / даруеши бо нам мир и велию милость.
Кондак, глас 4
Всякия скверны, Всемилостивый Спасе, аз бых делатель / и во отчаяния ров впадся, / но стеню от сердца и вопию к Тебе, Слове: / ускори, Щедрый, и потщися на помощь нашу, / яко Милостив.

КРЕСТУ ГОСПОДНЮ
Тропарь, глас 1
Спаси, Господи, люди Твоя / и благослови достояние Твое, / победы на сопротивныя даруя / и Твое сохраняя Крестом Твоим жительство.
Кондак, глас 4
Вознесыйся на Крест волею, / тезоименитому Твоему новому жительству / щедроты Твоя даруй, Христе Боже, / возвесели нас силою Твоею, / победы дая нам на сопостаты, / пособие имущим Твое оружие мира / непобедимую победу.

Семь мучеников Маккавеев: Авима, Антонин, Гурий, Елеазар, Евсевон, Алим и Маркелл, матерь их Соломония и учитель их Елеазар
Тропарь, глас 1
Болезньми святых, имиже о Тебе пострадаша,/ умолен буди, Господи,/ и вся наша болезни исцели,// Человеколюбче, молимся.
Кондак, глас 2
Премудрости Божия столпи седмочисленнии/ и Божественнаго Света светильницы седмосвещнии,/ Маккавеи всемудрии,/ прежде мучеников превелии мученицы,/ с нимиже всех Богу молитеся// спастися почитающим вас.

2/ 15 августа
Блаженный Василий, Христа ради юродивый, Московский чудотворец
Тропарь, глас 8
Якоже бо солнце и луна наготою своею не срамляются,/ тако и ты, угодниче Христов Василие, наг сый, не срамляшеся,/ восприят бо ризу Адама первозданнаго,/ юже он ношаше прежде в рай,/ ты же сию на земли поносил еси;/ и был еси добрый купец:/ елико имеяше, вся остави/ и купи мздою терпения своего село,/ на немже сокровен безценный Бисер, Христос./ Сего ради явися всем грешным образ покаяния/ и вселися в райскую широту,/ и, предстоя Христови,/ не забуди град, в немже обита, и люди, преблаженне,/ и моли спасти души наша. 
Ин тропарь, глас той же
Житие твое, Василие, неложное, и чистота нескверна,/ Христа ради тело твое изнурил еси постом и бдением,/ и мразом и теплотою солнечною,/ и слотою и дождевным облаком,/ и просветися лице твое, яко солнце,/ и ныне приходят к тебе Российстии народи и вси людие,/ прославляюще святое твое успение./ Тем Христа Бога моли,/ да избавит ны от варварскаго пленения и междоусобныя брани/ и мир мирови подаст и душам нашим велию милость.
Ин тропарь, глас 1
Плоть удручившу ти злостраданием,/ душу же просветившу чистотою сердца,/ обогатился еси благодатию Пресвятаго Духа, Василие,/ даровати требующим полезная./ Сего ради недужнии, притекающе к цельбоподательному твоему гробу, премудроюроде,/ независтно приемлют болезней отложение/ и благодарственно воспевают прославльшаго тя,/ Единаго Человеколюбца. 
Кондак, глас 4
Явил тя есть Господь нынешнему роду/ исцелителя болезнем и прогонителя недугом/ любовию, Василие, притекающим к тебе/ и призывающим верою молитвы твоя.
Кондак, глас той же
Духом Божиим водим, преблаженне Василие,/ оттрясл еси мирский мятеж,/ и жития треволнения возгнушался еси,/ и, совлекся одеяний тленных и облекся в ризу безстрастия,/ убежал еси ловления льстиваго миродержца,/ и был еси странен во твоем языце,/ и, паче земнаго богатства избрав богатство Небесное,/ увязлся еси венцем терпения./ И ныне, преблаженне Василие, моли Христа Бога/ о творящих святую память твою, да зовем ти:/ радуйся, преблаженне Василие. 

Первомученик и архидиакон Стефан
Тропарь, глас 4
Царским венцем венчася/ твой верх от страданий,/ ямсе претерпел еси по Христе Бозе,/ мучеников первострадальче Стефане,/ ты бо, иудейское обличивый неистовство,/ видел еси твоего Спаса одесную Отца:/ Того убо моли о душах наших.
Ин тропарь, глас 3
Апостолом совсельник/ и страстотерпцем первострадалец,/ Христов служитель, прехвальне Стефане,/ первее бо совершив мучения течение,/ безчисленныя роды человек равно Подвигоположнику Христу приведе./ Темже яко апостола и страдальца верховнаго/ чтуще тя, молим:/ моли Христа Бога/ даровати нам велию милость. 
Кондак, глас 6
Первый сеялся еси на земли Небесным делателем,/ всехвальне Стефане,/ первый на земли за Христа кровь излиял еси, блаженне,/ первый от Него победы венцем увязлся еси на Небесех,/ страдальцев начало,/ венечниче, мучеников первострадальне.

3/ 16 августа
Священномученик Вячеслав (Луканин) диакон, Невьянский
Тропарь, глас 2
«Пою Богу моему дондеже есмь», / — купно с Давидом воспеваше новомученик Вячеслав; / «Господи, прими дух мой», / — яко Стефан воззва, / да возрастает семя Церкви, / юже Господь на крóви мучеников назда, / мы же с ними вопием: // «Прими, Господи, жертву хвалы и воскликновения».
Кондак, глас 4
«Богу сердцем пойте», / — научал еси. / И, услышав твоя молитвы, Господь, / испытуя же тя яко злато в горниле, / до конца очистил еси. / Да принесеши Богови священный дар / — сердце любокрасное, диаконство неподкупное, / святый священномучениче Вячеславе, // моли со други-мучениками спастися нам.

Преподобный Антоний Римлянин, Новгородский чудотворец
Тропарь, глас 4
Ветхий Рим, отечество твое, оставив, / на камень, яко на легкий корабль, возшел еси / и на нем паче естества, аки безплотен, по водам шествовал еси, / промышлением Божественнаго разума направляемь, / Великаго Новаграда достигл еси / и, обитель в нем сотворив, / тело твое в ней предложил еси, яко дар освящен. / Тем молим тя, отче Антоние: / моли Христа Бога, да спасет души наша. 
Кондак, глас 2
Яко звезда, возсиял еси от Рима,/ и, дошед Богоспасаемаго Великаго Новаграда,/ ту в нем обитель сотворил еси,/ и, церковь поставив,/ созва инок множество./ С нимиже моли о нас, чтущих память твою, да зовем ти:/ радуйся, преподобне отче Антоние. 
Ин кондак, глас 8
Римское воспитание, Великому же Новуграду благодатное процветение,/ многими бо труды и подвиги в нем Богу угодил еси./ Сего ради чудес дарований от Него сподобился еси,/ и тело твое многими леты соблюде нетленно./ Мы же, сие лобызающе, радостно от души вопием ти:// радуйся, отче Антоние.

Преподобные Исаакий Далмат и Фавст
Кондак, глас 2
Пощением возсиявшия, яко светила,/ и ереси развратившия верою,/ песньми Исаакия восхвалим и с Далматом Фавста,/ яко Христовы угодники,// Того молящия о всех нас.

4/17 августа
Семь отроков Ефесских: Максимилиан, Иамвлих, Мартиниан, Иоанн, Дионисий, Ексакустодиан (Константин) и Антонин
Тропарь, глас 4
Велия веры чудесе,/ в пещере, яко в чертозе царском,/ святии седмь отроцы пребыша,/ и умроша без тли,/ и по мнозех временех восташа, яко от сна,/ во уверение воскресения всех человеков.// Тех молитвами, Христе Боже, помилуй нас.
Ин тропарь, глас 8
Благочестия проповедники и Воскресения умерших изобразители,/ Церкви столпы седмочисленныя,/ отроки всеблаженныя песньми восхвалим:/ тии бо по многих летех нетления, аки от сна воставше,/ всем возвестиша яве мертвых востание. 
Кондак, глас 4
Мира сущая тленная презревше/ и нетленныя дары приемше,/ умерше, кроме тления пребыша./ Темже востают по многих летех,/ все погребше лютых неверие,/ яже во хвалении днесь, вернии, восхваляюще,// Христа воспоим.
Ин кондак, глас 4
Прославивый на земли святыя Твоя/ прежде втораго и страшнаго пришествия Твоего, Христе,/ преславным востанием отроков/ показал еси Воскресение неведящим е,/ нетленна одеяния и телеса явив,/ и царя уверил еси вопити:/ воистинну есть мертвых востание. 

5/18 августа
Священномученик Симон (Шлеев), епископ Уфимский
Тропарь, глас 5 
Днесь восхваляем Тя, Церкве Православныя светильниче и земли Уфимския украшение, пастырю предивный и истинныя веры проповедниче, ревнителю о благе церковном пречудный, пострадав бо ради веры мужески, высоту нам смиренномудрия показа, зриши Господа в небесех светлейше. Тем же в вышних венцем славы украшен, вся люди в Православии утвердил еси, иноверныя просвещая и чудную Богоматерь славя, святителю, отче Симоне, моли Христа Бога о спасении душ наших. 
Кондак, глас 6 
Днесь, вернии, духовно торжествующе в празднице святителя Симона, всем нам показавшаго путь в небесныя обители, по стопам Владыки Христа узким путем шедшаго, всем притекающим к тебе в бедах и скорбех скорый помощниче, тем же Господеви молися, даровати душам нашим мир и велию милость. 

Преп. Иов, Ущельский чудотворец
Тропарь, глас 8
Обитель Соловецкую оставив, в пустыню же изшед, / поревновал еси вере Авраамлей, терпению же И́овлю: / не убоялся бо еси дальныя страны, / в нейже водворився, обитель Христова Рождества создáл еси, / идеже положил еси по братии душу твою, преподобне И́ове, отче наш, // темже не престани Христу молитися за ны.
Кондак, глас 8:
Взбраннаго Христова воина днесь дерзаем ублажити тя, преподобне И́ове! / Ты бо в терпении мнозе претек житие, / прилоги врагов разорил еси, и страданием украси́вся, / угоден Богови явился еси, / Емуже на Небесех предстоя, / выну молишися о вопиющих тебе таковая: / Радуйся, И́ове, // присный наш споспешниче, У́щельский чудотворче. 

Мученицы Евдокия, Дария, Дария и Мария, Пузовские
Тропарь общий, глас 4 
Царствия ради Небеснаго мир и вся яже в мире оставили есте, тесноту совершенного послушания возлюбивши, дивныя подвижныцы и Христа ради мученицы в годину лютых испытаний в земли Новгородстей процветшия, блаженныя матери наша Евдокие, Дарие, Дарие и Марие, помяните нас у Престола Пресвятыя Троицы. 
Кондак общий, глас 6
Житием праведным к достойному приятию мученичества себе уготовившия без боязни тридневная избиения и смерть претерпели есте Невесты Христовы предивныя блаженныя Евдокие, Дарие, Дарие и Марие, ныне многими чудесы и исцелении просиявшия, не оставите землю Русскую без покаяния погибнути. 

Мученица Евдокия 
Тропарь, глас 1 (5) 
    Древним подвижником уподобилася еси и долготерпение многострадальное стяжала еси, плоть твою болезнями, постом, нищетою и холодом изнуривши, блаженная мати наша, мученице Евдокие, страдания и смерть за Христа претерпела еси и ныне в горнем Иерусалиме у Престола Божия предстоиши, помози и нам до конца верным Господу быти и твоими молитвами спастися.
Кондак, глас 8 
    Истинныя веры проповеднице безбоязненная, мученице мати наша Евдокие, непрестанною молитвою, бдением и смирением благодать Святаго Духа стяжала еси и души многия ко Христу привела еси, доблестно страдания лютая прияла еси, моли Милостиваго Бога спастися душам нашим. 

Собор Дивеевских новомучеников
Тропарь общий, глас 5
Ликует ныне земля Российская / в прославлении новых мученик своих, / ихже обитель Дивеевская изведе, / иже верою, терпением и кротостию первым христианом уподобилися суть // и ныне молятся о спасенин душ наших.
Тропарь мученице единой, глас 3
Скорби, гонения, болезни многия в годину лютых испытаний претерпевшая / и верою твердою первым мучеником христианским уподобившися, / преподобномученице [имя], молися ко Господу // о спасении душ наших.
Кондак мученице единой, глас 6:
Днесь пророчество преподобнаго Cерафима исполнися: / множество новомученик Престолу Божию со ангелы предстоит, / с ними же и преподобномученица [имя] / в Дивееве Небеснем молится непрестанно // о земном отечестве своем.

6/19 августа
Преподобная Олимпиада Арзамасская
Тропарь, глас 4 
Любовь Христову паче любвé отéческия возлюбивше, / и к Томý потéкше, иноческим образом украсилася еси. / Великою схимою облéкшеся, / к собору отцéв Печéрских сопречтенá была еси. / Моли милостиваго Владыку / преподобная наша мати Олимпиáдо, / да и мы в любви Христовей ходити будем.

7/20 августа
Святитель Митрофан, епископ Воронежский (обретение мощей)
Тропарь, глас 4
Правило веры и образ кротости / словом и житием пастве твоей, отче смиренномудре Митрофане, был еси. / Темже и во светлостех святых / солнца светлейше возсиял еси, / венцем нетления и славы украшаемь, / моли Христа Бога / стране нашей и граду твоему в мире спастися. 
Кондак, глас 8
Воздержанием тело духу поработив,/ душу же равноангельну сотворив,/ святительскою одеялся еси одеждею, яко венец священства,/ и ныне, всех Владыце предстоя,/ моли, всеблаженне Митрофане, умирити и спасти души наша. 

Священномученик Александр
Тропарь, глас 6
Кротость и смирение стяжавый, / любовь Христову пастве своей показал еси / в годину огненных искушений Церкве Российския / и, яко пастырь добрый, / душу свою за Него положил еси. / Молися о нас, священномучениче Александре, / просветити души наша.
Кондак, глас 2
Труды и болезни на рамо свое взял еси / и, радуяся, путем тесным шествовал еси, / страданьми за Христа Небеснаго Царства достигл еси. / Моли о нас Бога Спаса, священномучениче Александре, / обрести нам милость в День Судный.

Преподобномученик Дометий Персиянин
Тропарь, глас 4
Постнически предподвизався на горе,/ умная врагов ополчения/ всеоружием Креста погубил еси, всеблаженне./ Паки же ко страдальчеству мужески облеклся еси,/ убив Копронима мечем веры,/ и обоих ради венчался еси от Бога,/ преподобномучениче Дометие приснопамятно. 
Кондак, глас 6
Яко преобидев тленная и долу влекущая мудрования,/ преподобномучениче Дометие,/ велик наставник монахом показался еси,/ не устрашився ярости царя, не хотяща чтити Христа, истиннаго Бога./ Сего ради и скончался еси, воспевая песнь:/ Бог есть со мною, и никтоже на мя. 

Преподобный Меркурий, епископ Смоленский, в ближних пещерах почивающий
Тропарь, глас 8
Постом душу твою просветил еси, / молитвами непрестанными сердце твое сосуд Духа Святаго соделал еси, / преподобне отче наш Меркурие; / темже вся вражия ополчения крепко посрамил еси / и, яко победоносец истинный, / воздаяние получил еси от Христа Бога. / Тому помолися о душах наших. 
Кондак, глас тойже
Любовию ко Христу уязвив твою душу,/ преподобне отче наш Меркурие,/ в пещернем мраце свет спасения обрел еси/ и, яко чадо избранное великих отцев Печерских Антония и Феодосия,/ вкупе с ними обитель райскую наследовал еси,/ отонудуже призирай ныне на обитель земную,/ в нейже подвизался еси,/ и молися о чтущих память твою.

Преподобный Пимен Многоболезненный, Печерский, в Ближних пещерах почивающий
Тропарь, глас 5
Богоноснаго Антония смиренномудрием подражая, / терпением Иову подобяся, / не исцеления от болезни, но паче протяжения тоя / желал еси себе, терпеливодушне Пимене, / да не како, здрав быв / и от места сего родительми исторжен, / сожития преподобных и чина их лишишися, / тем паче надежды от самих Ангел пострижен был еси, / с нимиже моли Христа Бога / спастися душам нашим. 
Кондак, глас 6
Долговременную болезнь благодарив претерпевшаго,/ приидите, сошедшеся, восхвалим Пимена многотерпеливаго,/ иже бо иногда за смрад в болезни бе гнушаемь,/ сей ныне благоухание испущает/ с верою к раце мощей его приходящим/ и прогонит злосмрадие страстей от вопиющих:/ прииди, Пимене, к нам, и ничтоже успеет враг на ны.

Преподобный Пимен Постник, в Дальних пещерах почивающий
Тропарь, глас 8
Постом душу твою просветил еси, / молитвами непрестанными сердце твое сосуд Духа Святаго соделал еси, / преподобне отче наш Пимене; / темже вся вражия ополчения крепко посрамил еси / и, яко победоносец истинный, / воздаяние получил еси от Христа Бога. / Тому помолися о душах наших. 
Кондак, глас тойже
Пимене преподобне,/ постником единонравне,/ послушания образе и трудолюбия правило,/ во бдении и молитвах неусыпне,/ не престай моляся о нас ко Господу.

Преподобный Антоний Оптинский
Тропарь, глас 2
Всем сердцем во Христе возлюбил еси / житие скитское и послушание брату богомудрому; / странствуя же от них далече, / в терпении стяжал еси душу твою. / Темже упокои тя Бог в дому воздыханий твоих, / окрест старца и брата возлюбленнаго, / преподобне отче Антоние, / не престай молитися о нас, / чтущих святую память твою.

8/21 августа
Святитель Емилиан
Кондак, глас 3
Добляго тя поборника по Троице явльшася/ Церковь славит, поющи, Емилиане,/ за нюже пострадал еси./ Сего ради почитаем память твою,// языческаго нашествия избави рабы твоя.

Священномученик Никодим (Кротков), архиепископ Костромской и Галичский
Тропарь, глас 4
Костромскаго края украшение, / новомучениче святителю Никодиме, / веру Православную твердо исповедуя, / от безбожных неправедно осужден быв, / в заточении многая страдания претерпев, / венец мученический восприял еси. / Ныне же предстоя Престолу Божию / со Пречистою Богородицею и всеми святыми / усердно Христу молися / даровати нам веры отеческия утверждение, // мир и велию милость.
Кондак, глас 2:
Мужественный Российский исповедниче, / истинный подвижниче благочестия / священномучениче Никодиме, / избранниче Божия Матере, / днесь память твоя светло прославляется. / Мы же дерзновенно тебе возопиим: // моли Христа Бога спасти души наша.

Преподобный Григорий Синаит
Тропарь, глас 5
Святостию душу свою украсивший, / яко чистый сосуд видения Божественнаго, / истинным явился еси зерцалом / ангельскаго жития. / Темже духовне возсиял еси / светлостию добродетелей твоих, / отче наш Григорие, / Синая и Афона Божественная похвало; / и путеводиши ны верно // ко спасению душ наших.

Перенесение святых мощей Зосимы и Савватия, Соловецких чудотворцев
Тропарь преподобным, глас 8
Яко светильницы явистеся всесветлии / во отоце окияна моря, / преподобнии отцы Зосимо и Савватие, / вы бо, крест Христов на рамо вземше, / усердно Тому последовасте / и, чистотою Богови приближившеся, / отонуду силами чудес обогатистеся. / Темже и мы любезно притекаем к ракам честных мощей ваших и умильно глаголем: / о, преподобнии, молите Христа Бога спастися душам нашим. 
Кондак, глас 2
Христовою любовию уязвившеся, преподобнии,/ и Того крест, на рамо вземше, понесли есте,/ божественне вооружившеся на невидимыя враги/ и непрестанный молитвы, яко копие в руках, имуще,/ крепко победили есте бесовская ополчения;/ благодать Господню приемше целити недуги душ и телес/ притекающих к ракам честных мощей ваших,/ чудес лучи испущаете всюду./ Тем зовем вам:/ радуйтеся, преподобнии отцы Зосимо и Савватие,/ монахов удобрение.

Преподобный Филарет (Кулаков) Ичалковский
Тропарь, глас 4
От юности своея духовныя очи ко Господу устремив, / и Тому Единому служити искренне восхотев, / и любве Его ради любовь плотскую, дом отчий и вся блага его презрев, / в приалатырскую гору преселился еси, / и тамо благочестно в чине ангельстем пожил еси. / Сего ради вопием ти, блаженне отче наш Филарете, / молися за ны ко Спасу Христу Богу, / во еже спастися душам нашим.
Кондак, глас 4
Украсившись добродетельным своим житием, / в мире живя премирно, преподобне отче Филарете, был еси для многих советник благий / и немощствующих врач; и ныне ичалковцем ты еси похвало и радование.

9/22 августа
Преподобный Макарий Оредежский, Новгородский
Тропарь, глас 8
Слез твоих теченьми пустыни безплодное возделал еси, и яже из глубины воздыхании во сто трудов уплодоносил еси, и был еси светильник вселенней, сияя чудесы, Макарие, отче наш, моли Христа Бога спастися душам нашим.
Кондак, глас 2
Чистотою душевною Божественно вооружився и непрестанныя молитвы, яко копие, вручив крепко, поборол еси бесовская ополчения, Макарие, отче наш, моли непрестанно о всех нас.

Преподобный Лаврентий (Проскура), схиархимандрит и чудотворец Черниговский
Тропарь, глас 4
От юности Христа возлюбил еси, и Тому тесным путем последуя, сосуд избран Духа Святаго быв, дар чудотворения и прозрения восприим: сего ради в невечернем свете Пресвятыя Троицы присно радуяся, поминай чад твоих, Лаврентие преподобне, отче наш.
Ин тропарь, глас 8
Днесь светло красуется град Чернигов, и торжествует обитель Пресвятыя Троицы, в ней бо молитвою и постом пребывая, иночествующим и верным людям велий наставниче и скорый помощниче, и избранник пречудный Царицы Небесныя явился еси, яко звезда лучезарная в стране Российстей, преподобне отче наш Лаврентие, моли Человеколюбца Бога спасти души наша.
Кондак, глас 4
Мир оставив, чистоту ангельскую стяжав и мирови любовию послужив, отче наш Лаврентие, помощь благодатную с верою приходящим обильно являя: темже и в премирная селения достойно вселився, телом нетленным с нами пребываеши, утверждая нас в православной вере отцев наших, душею светозарною Подателю мира молишися даровати нам мир и велию милость.
Ин кондак, глас 4
Возсиял еси, яко светильник лучезарный услыша глас Царицы Небесныя, и последовав невозвратно зову Ея. Пришел в обитель Пресвятыя Троицы, идеже Владычицы Богородицы чудотворная икона, целомудренно собрав стадо словесных овец. Не забуди и нас, последовавших ти, и да избавит Господь геенны вечныя, совершающих святую память твою, преподобне отче наш Лаврентие.

Праведный Алексий (Медведков) протопресвитер, Южинский
Тропарь, глас 3
Пастырю возлюбленне Христа Бога, / правило веры и образ милосердия явился еси. / Велиим попечением о пастве твоей во изгнании просиял еси, / и сего ради Бог прослави тя; / ты же, телом почивая в нетлении, / душею предстоиши престолу Божию, / темже Христу Богу молися / в Православии и благочестии укрепити ны / и спасти души наша.
Кондак, глас 4
Подобен: Вознесыйся
Правило веры и образ милосердия, / во иереях показался еси жизнию по Бозе иереем Бога и Царя, / сего ради возвеселил еси лики ангельския, / в обителех райских ликовствуя, отче Алексие, пастырю славне, / Христа Бога моли / в земли нашей Православие утвердити, / мир и благочестие даровати и спасти души наша.

Собор Соловецких святых
Тропарь, глас 4
Взыскующе Христа вожделеннаго бисера во страну полунощную востекли есте, и подвигом Первоначальников Соловецких поревновавше, леса и пустыни облагоухали есте своими Богоугодными молитвами. Тем же и Христос вас прослави, и мы вам вопием: вси Святии Соловецтии, молите Бога спастися душам нашим.
Тропарь, глас 5
Сокровище многоценное отока Соловецкаго, / лозы Христовы рождие всеплодное, / лучи многосветлаго светила, / сияюще добродетельми дивными и чудесы, / отцы всечестнии, обители северныя доброто, / предстояще Престолу Вседержителя, / молите о нас, подвиги ваша чтущих, // да спасет души наша.
Кондак, глас 8
Воини Христови непобедимии, / земли Соловецтей славо и красото, / началом живота слово Господне положившии, / светильницы разума и благочестия, просвещшии страну полунощную: / молитвенницы о всем мире явилися есте, / вкупе с пострадавшими в земли сей новомученики. / Дерзновение имуще ко Христу Богу, // испросите нам мир и велию милость.
Кондак, глас 3:
Духовнаго жительства желающе, устремистеся в суровыя островы Беломория, и безбедно преплывше житейское море, соблазнов мирских избегосте и в радости велией водвористеся. Непрестанным умным восхождением Бога достигли есте и нас
учите небесному восходу.

10/23 августа
Блаженный Лаврентий, Христа ради юродивый, Калужский
Тропарь, глас 4
Просветився божественною благодатию, Богомудре,/ и весь разум и сердце от суетнаго мира сего/ к Зиждителю неуклонно возложив,/ целомудрием и многим терпением во временней жизни течение добре скончал еси/ и веру соблюл еси непорочну./ Темже и по смерти явися светлость жития твоего,/ источавши бо чудесем источник неисчерпаемый/ верою притекающим ко святому твоему гробу, Лаврентие всеблаженне,/ моли Христа Бога, да спасет души наша. 
Кондак, глас 8
Избранному и дивному в праведницех,/ инее убо от Христа дар чудес приимшему,/ похвальный ныне принесем глаголы,/ но яко имея дерзновение ко Святей Троице,/ Юже моли избавитися от бед рабом твоим, да зовем ти:/ радуйся, Богомудре Лаврентие. 

Мученик архидиакон Лаврентий
Кондак, глас 2
Огнем Божественным распалив сердце твое,/ огнь страстей до конца испепелил еси,/ страдальцев утверждение, богоносе мучениче Лаврентие,/ и в страданиих вопиял еси верно:// ничтоже мя разлучит любве Христовы.

11/24 августа
Святитель Нифонт, патриарх Константинопольский
Тропарь, глас 3
Делы просиял еси благочестия, / высокотворным смирением украшаем, / Афона похвало, патриархов удобрение, / Нифонте славне, / молися о нас, любовию славящих тя.
Кондак, глас 8
Славных подвигов твоих, святителю Христов,/ светоносная память возсия днесь,/ услаждающи души и освящающи/ лобызающих твоя честныя мощи./ Темже с веселием зовем ти:/ радуйся, Нифонте Богомудре.

Мученик архидиакон Евпл
Кондак глас 1
Законы Христовы в руку обнося,/ предстал еси, вопия врагом, в подвизе:/ самозван есмь страдальчествовати твердейши./ Темже, приклонив радостно выю твою,/ подъял еси усечение мечем,// скончавый течение твое.

Преподобномученики Феодор и Василий Печерские, в Ближних пещерах почивающие
Тропарь, глас 1
Союзом любве связавшеся, преподобнии,/ всяк союз козней вражиих попрасте,/ страдание же и смерть неповинне/ от сребролюбиваго князя претерпесте добле,/ тем молим вас, вкупе поживших/ и венцы мучения приемших,/ молитеся Господеви о нас,/ яко да во мнозей любви, вере и надежди добре поживше,/ всегда ублажаем вас,/ Феодоре и Василие добропобеднии. 
Кондак, глас 2
Добр советник явлься блаженному Феодору,/ Богомудре Василие,/ избавил еси того советом своим от прелести диаволи/ и ко свету богоразумия наставль./ С темже послежде блаженную приял еси кончину,/ устрелен неправедно быв во утробу от сребролюбиваго князя./ И ныне, предстоя Господеви,/ молися непрестанно о всех нас.

Преподобномученица Рафаила, игумения Чигиринская
Тропарь, глас 1
Агница Христова мати Богоблаженная Рафаило, и наставница мудрая агниц Его явилася еси, венца мученичества сподобилася еси от десницы Иисусовы, Емуже не престай моляся, да соблюдет в мире Церковь Православную, и обитель твою от всех навет вражиих защитит, и спасет души наша, яко Милосерд. 
Кондак, глас 6
Агницу Христову Рафаилу прославляем, на небесех Ему предстоящую, память ея в храме творяще, к горним же сердца наша возносяще. Та бо от безбожных мучителей страдания и смерть претерпе, венец нетленный прият от Господа, и благодать молитися о нас, любовию воспоминающих честная страдания ея.

Преподобный Феодор, князь Острожский, Печерский, в Дальних пещерах почивающий
Тропарь, глас 7
Преобразил еси земнаго княжения славу / во иночества образ смиренный, / и вместо врагов видимых / на невидимыя ополчился еси, / и, обою победитель красен являяся, / един от чудотворец Печерских показался еси; / темже и нам ревности Божия дар испроси, / братолюбием сердца наша просвети / и ко спасению вечному стези наша, Феодоре блаженне, направи. 
Ин тропарь, глас 4
Княжеских дароношений и всего суетствия мирскаго спешне отвергся,/ Божиих же дарований, премудре Феодоре, преискренне сподобитися желая,/ приял еси иноческий образ/ и, в нем смиренным послушанием и безмолвным житием Царю Небесному благоугождая,/ получил еси от Него безсмертныя дары,/ ихже и нам, чтущим тя,/ получити молися. 
Ин тропарь, глас 4
Яко благочестиваго корене пречестная отрасль был еси,/ блаженне Феодоре,/ яви бо тя Христос/ яко воистинну богодарованное сокровище Волынстей земли,/ новаго поборника веры Православныя,/ и народу российскому преславна и благоприятна./ Темже ныне, плоды светоносных трудов твоих/ в стране нашей под сению Святыя Церкве Православныя наслаждающеся,/ хвалим Господа,/ даровавшаго тебе силу и крепость на сопротивныя,/ Егоже моли спасти отечество твое,/ и державе сродник твоих богоугодней быти,/ и сыновом российским спастися. 
Кондак, глас 4
Красоты ризныя возгнушавшагося/ и богатства тленнаго со благодарением отвершагося,/ в ризу же безстрастия облекшагося/ и богатому в щедротах Христу возследовавшаго,/ приидите, вернии, восхвалим Феодора достославна,/ яко молящася непрестанно/ о душах наших.

Преподобный Иоанн Святогорский (УПЦ)
Тропарь, глас 8
В пустыню Святых Гор прешел еси, / мира красоту оставив и крест взем, / последовал еси Христу, / отче наш Иоанне, / пощением, бдением и тяжкими веригами в затворе подвизался еси, / души недужных, приходящих к тебе верою исцеляеши, / и Обители твоея украшение являешися, / темже со Ангелы срадуется, преподобне, дух твой.

12/25 августа
Мученики Фотий и Аникита
Кондак, глас 2
Божественныя, вернии, и храбрыя/ ублажим супруги Христовы славныя,/ и похвалим, яко твердыя проповедники благочестию/ и суща рачители, Фотия и Аникиту,/ и песньми и хвалами венчаем. 

Преподобномученик Варлаам, архимандрит Белогорский и иже с ним пострадавшие
Тропарь, глас 4
Узы и страдания кротко претерпел еси, / свидетельствуя о Любви Христовой даже до смерти. / Избранник Божией Матери явился еси, / горняго мира смирением достигл преподобне Варлааме. / И ныне милостиво посещая чад твоих, / моли Христа Бога // спастися душам нашим.
Ин тропарь, глас 8
От юности пути Христова вожделел еси, преподобномучениче, / на Горе, Богом избранной, вселился еси; / и, множество иноков собрав, светильник сонму христолюбцев явился еси. / За любовь к ближним безбожными умучен был еси; / и ныне моли Христа Бога, преподобномучениче Варлааме, / о нас, чтуших святую память твою.
Кондак, глас 4
Яко постника искуснаго / и страдальца Боговенчаннаго, / горняго жителя и Боговидца / в песнех достойно восхвалим Варлаама приснохвальнаго, // той бо змия лукаваго попрал есть.

13/26 августа
Святитель Тихон, епископ Воронежский
Тропарь, глас 8
От юности возлюбил еси Христа, блаженне,/ образ всем был еси словом, житием, любовию,/ духом, верою, чистотою и смирением,/ темже и вселился еси в Небесныя обители,/ идеже предстоя Престолу Пресвятыя Троицы,/ моли, святителю Тихоне,/ спастися душам нашим. 
Ин тропарь, глас 4
Православия наставниче, благочестия учителю,/ покаяния проповедниче, Златоустаго ревнителю,/ пастырю предобрый,/ новый России светильниче и чудотворче,/ паству твою добре упасл еси/ и писаньми твоими вся ны наставил еси,/ темже венцем нетления/ украшен от Пастыреначальника,/ моли Его спастися душам нашим. 
Кондак, глас 8
Апостолов преемниче,/ святителей украшение,/ Православный Церкве учителю,/ Владьще всех молися/ мир вселенней даровати/ и душам нашим велию милость.

Священномученик Серафим, епископ Дмитровский (Звездинский)
Тропарь, глас 4
Неземнаго света причастниче, житие ангелонравное имевый, ко Христу всем сердцем прилепивыйся и Божия Матере явления сподобивыйся, паству свою мудре управил еси и веры ради пострадал еси даже до крове. Священномучениче Серафиме, моли Христа Бога спастися душам нашим. 
Кондак, глас 8
Во святителех благочестно пожив и страдания путь прошед, служением Божественныя литургии Христу сочетаваяся, горе сердце имел еси, о всем Господа благодаря, и в молитве выну пребывал еси. Темже тя почитающе вопием ти: от бед избави ны присно мольбами твоими, святителю отче наш Серафиме.

Священномученик Николай (Орлов) иерей, Рыбницкий, Ярославский
Тропарь, глас 4
Божественною любовию озаряемый/ и Духом Святым просвещаемый,/ смиренный делателю нивы Христовой,/ доброчестная ветве трехвековаго священнаго древа,/ Небесное Отечество паче земнаго возлюбивший,/ в лютое богоборческое время верность Богу явивший/ и за Церковь Его святую мученически кровь свою проливший,/ темже молим тя, священномучениче Николае,/ вкупе со святым Патриархом Тихоном/ и с Новомученицы ярославскими,/ моли Христа Бога спастися душам нашим.
Кондак, глас …:
Древнейшаго рода священнослужителей достойный преемниче,/ Тайн Божиих богомудрый строителю,/ святому Патриарху Тихону смирением поревновавый/ и священномученику Вениамину твердостию подражавый,/ с ними же Христу даже до смерти сострадал еси,/ священномучениче Николае,/ похвало земли Ярославския, тя бо имамы крепкаго молитвенника/ и теплейшаго ко Господу предстателя.

Преподобный Максим Исповедник
Тропарь, глас 8
Православия наставниче,/ благочестия учителю и чистоты,/ вселенныя светильниче,/ монашествующих Богодухновенное удобрение,/ Максиме премудре,/ ученьми твоими вся просветил еси,/ цевнице духовная,// моли Христа Бога спастися душам нашим.
Кондак, глас 6
Свет Трисиянный, всельшийся в душу твою,/ сосуд избран показа тя, всеблаженне,/ являюща Божественная концем,/ неудобопостижных разумений ты сказуяй, блаженне,/ и Троицу всем, Максиме, возпроповедуяй ясно,// Пресущную, Безначальную.

Обретение мощей блаженного Максима, Христа ради юродивого, Московского чудотворца
Тропарь, глас 4
Терпением своим велию мзду на Небесех стяжал еси,/ в буйство волею Христа ради преложися/ и на Небо мысленное, яко на колеснице огненней,/ возшел еси, премудре Максиме./ Днесь мы ныне чтим честных мощей твоих обретение/ вкупе с благочестивыми и верными людьми царствующаго града Москвы,/ да вси вопием ти:/ моли Христа Бога/ спастися душам нашим. 
Кондак, глас 8
Верою и любовию твое честное обретение празднующих, блаженне,/ сохрани и соблюди от всякий злобы и соблазна змиина,/ имаши бо дерзновение ко Владыце всех Христу,/ Егоже моли спасти люди, моляшиятися,/ да вси вопием ти:/ радуйся, отче Максиме, царствующему граду Москве похвало.

14/27 августа
Перенесение святых мощей преподобного Феодосия Печерского
Тропарь, глас 8
Православия наставниче,/ благочестия учителю и чистоты,/ вселенныя светильниче,/ архиереев богодухновенное удобрение,/ Феодосие премудре,/ ученьми твоими вся просветил еси, цевнице духовная,// моли Христа Бога спастися душам нашим.
Кондак, глас 8
Наследник отцев был еси, преподобне,/ тех последуя житию и учению,/ обычаю и воздержанию,/ молитве же и предстоянию./ С нимиже, имея дерзновение ко Господу,/ прощение согрешений и спасение испроси вопиющим ти:// радуйся, отче Феодосие.

Преподобный Аркадий Вяземский и Новоторжский
Тропарь, глас 4
От духовнаго наставника, отца преподобнаго Ефрема, наставляемь,/ послушания добрый рачителю, отче Аркадие,/ от мирскаго мятежа удалился еси/ и, инок быв изрядный,/ добрым подвигом ревнуяй,/ от Христа Бога приял еси венец славы Небесныя;/ и ныне вкупе с преподобным отцем Ефремом у Престола Вьшшяго предстоя,/ о нас молися, избавитися нам от всех бед и скорбей/ и спастися душам нашим. 
Кондак, глас 2
К глубинам Божественнаго разума вперив ум свой,/ в Небесныя обители востекл еси,/ и равноангельно житие, отче Аркадие, на земли пожил еси,/ и во всем повинулся еси духовному своему настоятелю и наставнику, преподобному отцу Ефрему,/ и ныне, вкупе предстояще у Престола Владыки Христа,/ молися непрестанно о всех нас. 

Преподобный Александр Исповедник, архимандрит Санаксарский
Тропарь, глас 5
В страданиих веры ради Христовой мужески подвизался, / изгнание, заточение и лишения претерпел еси, / сего ради светильник Премудрости Божия явился еси, / мы же яко исповедника тя почитаем, / Александре преподобне, / и умильно с усердием взываем ти: / Господеви молися // о спасении душ наших.

15/28 августа
Успение Божией Матери
Тропарь, глас 1
В рождестве девство сохранила еси,/ во успении мира не оставила еси, Богородице,/ преставилася еси к животу,/ Мати сущи Живота,// и молитвами Твоими избавляеши от смерти души наша.
Кондак, глас 2
В молитвах Неусыпающую Богородицу/ и в предстательствах непреложное упование/ гроб и умерщвление не удержаста:/ якоже бо Живота Матерь/ к животу престави// во утробу Вселивыйся приснодевственную.

16/29 августа
Перенесение из Едессы в Константинополь Нерукотворного Образа (Убруса) Господа Иисуса Христа 
Тропарь, глас 2
Пречистому Твоему образу покланяемся, Благий,/ просяще прощения прегрешений наших, Христе Боже:/ волею бо благоволил еси плотию взыти на Крест,/ да избавиши яже создал еси от работы вражия./ Тем благодарственно вопием Ти:/ радости исполнил еси вся, Спасе наш,// пришедый спасти мир.
Кондак, глас 2
Неизреченнаго и Божественнаго Твоего к человеком смотрения,/ неописанное Слово Отчее,/ и образ неписанный,/ и богописанный победителен,/ ведуще неложнаго Твоего воплощения,// почитаем, того лобызающе.

Мученик Диомид
Тропарь 
Мучительнии сосуди устроиша ти путь к Небесем,/ Христов воине Диомиде,/ победив диавольския козни,/ и на Небесех у Христа прославися,/ молися за творящих верою память твою. 
Кондак, глас 2
Истинный и непобедимый страстотерпец,/ благочестия и благодати Небесный тайнник явлься,/ Диомиде преславне,/ победив мучителя и победоносец быв,/ венцы победными прославися. 

17/30 августа
Мученик Мирон
Кондак, глас 4
Измлада Христа возлюбив, преславне,/ и Того соблюдая Божественныя заповеди,/ к Тому притекл еси весь цел,/ Мироне всечестне,/ и со Ангелы молишися прилежно./ Проси всем почитающим память твою// оставления грехов.

Преподобный Алипий, иконописец Печерский, в Ближних пещерах почивающий
Тропарь, глас 8
Зраки изобразуя святых на дщицах,/ сих благодеяния спешно,/ яко искусен художник, всехвальне Алипие,/ написовал еси на скрижалех твоего сердца/ и сего ради, аки образ, благолепне украшен,/ священства благодатию, аки златом, обложился еси/ от Христа Бога и Спаса душ наших. 
Кондак, глас 2
От юности Божественное в себе имея начертание,/ вдан был еси в научение иконнаго писания;/ и внегда небеси подобная Богородицы писашеся церковь,/ ты таможде пособствовал/ и видел еси Духа Святаго осияние,/ от Негоже приял еси чудес действо,/ яко иконы твоя чудотворяху,/ тем тя чтим и ублажаем, чудне Алипие.

Преподобный Стефан Филейский
Тропарь, глас 4
Иже отцем в добродетелях подражателем быв. Вся красная мира сего оставил еси, в уединении и безмолвии словесы Господни питался еси, тем и других научал еси, приходящих к тебе. Нестяжанием обогативыйся и кротостью возвысивыйся, научи и нас подражати тебе и буди молитвенником о нас грешных, преподобне отче Стефане.
Кондак, глас 8
От юности Христа возжелавый, приял подвиг иноческий, преподобного Трифона дух возымел и основателем обители был, собрал тамо множество учеников, с ними моли Христа Бога спастися душам нашим.

Преподобный Феодорит, просветитель Кольский
Тропарь, глас 4
 От юности премудре прилежно подвизался еси, / пустынный жителю и в телеси Ангеле, / исцеляеши недужныя и души верою просвещаеши, / апостолом сопричастниче, Слово Божие возвестил еси, / всея Лапландии просветителю, / обителей и храмов Божиих зиждителю, / Феодорите, отче всеблаженне, / моли Христа Бога // спастися душам нашим.
Кондак, глас 5 
Обители Соловецкия отрасле многоплодная, / монахов наставниче и покаяния проповедниче, / царя земнаго дары отвергший ради Небеснаго Царствия, / красотою душевною просиял еси, / радуйся, богомудре Феодорите, // земли Кольския заступниче теплый.

Преподобный Пимен Угрешский
Тропарь, глас 2
Монашеское житие от юности возлюбив, / во обитель Угрешскую вселился еси, / идеже труды ко трудом прилагая, / монахов множество собрал еси, / ихже сердца согревая и тяготы нося, / путем Христовым шествовал еси. / Пимене преподобно, // моли Христа Бога спастися душам нашим.
Кондак, глас 1
Тобою, преподобне отче Пимене, / обитель Угрешская благословением Божиим процветшая, / память твою ныне празднует / и ликующи зовет ти: / слава Давшему тебе крепость, / слава Венчавшему тя, // слава Действующему тобою всем исцеления.

18/31 августа
Мученики Флор и Лавр
Тропарь, глас 4
Преудобренную и богомудрую двоицу пресветлую/ восхвалим, вернии, по достоянию,/ Флора преблаженнаго и Лавра всечестнаго./ Иже усердно Троицу несозданную ясно проповедасте всем,/ темже пострадавше до крове,/ и венцы пресветлыми увязостеся,// молитеся Христу Богу, да спасет души наша.
Кондак, глас 8
Яко благочестия мученики и страдальцы Христовы богомудрены,/ вселенная преславно почитает Флора и Лавра днесь,/ яко да улучим благодать и милость молитвами их// и избавимся бед и напастей, гнева же и скорби в День Судный.

Преподобный Иоанн Рыльский
Тропарь, глас 1
Покаяния основание, прописание умиления,/ образ утешения, духовнаго совершения/ равноангельное житие твое бысть, преподобне./ В молитвах убо и в пощениих и в слезах пребывавый,/ отче Иоанне,/ моли Христа Бога о душах наших. 
Ин тропарь, глас 4
Тело смирив лощением,/ душу же возвысив пением,/ сосуд явися избран Святому Духу,/ Иоанне, отче наш,/ в чистоте сердца твоего, преподобне, пожив./ Тем, дерзновение имея ко Господу,/ моли спастися душам нашим. 
Кондак, глас 2
Твердым умом и непрестанными молитвами/ борителя врага силу всегубительную до конца поборив,/ достойно от Христа прославился еси,/ Иоанне всеблаженне./ Тем твоих днесь мощей возвращения/ светлый совершающе праздник в веселии,/ согласно вопием ти:/ стаду и людем твоим ты еси с Богом, отче преподобне,/ похвала и утверждение. 
Ин кондак, глас 2
В молитвах бодренно не усыпая/ и в пениих непрестанных Ангелом подобяся,/ в гроб вшел еси, тленную жизнь оставив,/ и к Небеси прешел еси/ на нетление, Иоанне отче,/ от смерти бо к животу вечному/ тя пресели Христос Бог, яко Своего угодника. 
Ин кондак, глас 6
Благодатию Божиею нас обогатил еси/ и делы благими известил еси,/ званием явися, Иоанне, угодник Христа Бога./ В молитвах и постех дарований Божия Духа исполнися/ и бысть недугом прогонитель/ и заступник душам нашим. 
Ин кондак, глас 2
Молящим тя теплейший заступниче/ и просящим скорейший послушателю,/ преподобне отче Иоанне,/ приими моление наше/ и Христа умоли помиловати нас,/ Единаго Преблагаго и Многомилостиваго. 

19 августа/ 1 сентября
Мученик Андрей Стратилат
Тропарь, глас 5
Земнаго сана славу оставив,/ Небесное Царство наследовал еси,/ кровными каплями, яко пречудным камением,/ нетленныя венцы украсил еси/ и ко Христу привел еси собор страстотерпец./ С лики ангельскими в невечернем свете/ незаходимаго Солнца Христа обрел еси,/ святе Андрее Стратилате,/ Егоже моли с пострадавшими с тобою присно,// да спасет души наша.
Кондак, глас 4
В молитвах Господеви предстоя,/ якоже звезда солнцу предтекий,/ и желаемое сокровище Царствия узрел еси,/ радости неизреченныя исполняяся./ Безсмертному Царю в безконечныя веки,/ от Ангел безпрестани хвалимому, поеши, Андрее Стратилате,// с нимиже молися непрестанно о всех нас.

Святитель Питирим, епископ Великопермский
Тропарь, глас 8
Православия наставниче,/ благочестия учителю и милости сокровище,/ архиереев украшение,/ людей зырянских наставниче,/ святителю Питириме,/ душу свою за Христа положивый,/ моли Единаго Человеколюбца о пастве твоей и о всех/ любовию чтущих память твою. 
Кондак, глас 3
Монашескими добродетельми/ во обители святителя Алексия первее украсився/ и прославлению того послужив,/ пастырь явился еси людем зырянским/ и, яко агнец чист, принеслся еси Слову Началопастырю,/ мученик быв, Питириме святителю всехвальне./ Темже торжествуем вси любовию/ Божественную память твою. 

Преподобный Мисаил Абалацкий
Тропарь, глас 4
Церкви Православныя усердный служителю / и пастырем ея благодушный помощниче / отроков учащихся дивный наставниче / житие свое в трудах священных до кончины провождал еси / и блаженное успение восприял еси, / преподобне отче наш Мисаиле, // моли Христа Бога спастися душам нашим.
Кондак, глас 3
Церкви Христовой светильниче, / Абалацкия обители заступниче, / града Тобольска преславное украшение, / преподобне отче Мисаиле, / непрестанно моли Царя Христа // спастися душам нашим.

20 августа/ 2 сентября
Пророк Самуил
Тропарь, глас 2
Дар многочестен дан бысть неплодней утробе/ и принесен в жертву, яко всесожжение благоприятно, Господеви своему,/ послужив Тому в преподобии и правде,/ тем тя почитаем, пророче Божий Самуиле,// яко молитвенника о душах наших.
Ин тропарь, глас 5
От матере умоленный, тезоимените дания Божия,/ от Бога звания во младенчестве сподобися,/ честный пророче Самуиле,/ добре пасый непокоривыя люди/ и царем явивыйся устроитель,/ и о нас, верно чтущих тя, моли Истиннаго Бога,/ да спасет души наша. 
Кондак, глас 8
Яко многочестный дар, прежде зачатия вдан Богу,/ и из млада Тому, яко Ангел, послужил еси, всеблаженне,/ и сподобился еси предбудущая вещати./ Темже вопием ти:// радуйся, пророче Божий Самуиле, архиерею великий.
Ин кондак, глас 8
Помазателю царский,/ паче же святаго боговидца Давида,/ великий Самуиле,/ потщися умолити о нас,/ да помажемся Святаго Духа мастию/ и будем странни неприязни,/ якоже Давид нечистому духу Саулову. 

Священномученик Владимир (Четверин) пресвитер, Барахманский, Мордовский 
Тропарь, глас 1
Царство Небесное паче земных красот возжелев, / добрым подвигом Христу подвизался еси./ И безбожное веление мужественне отринув, / сугубую благодать от Господа Сил приял еси. / Сего ради усердно тебе вопием: // моли о нас Христа Бога, отче Владимире, священномучениче.
Кондак, глас 3
Безбожному велению не повинулся еси / и мирския вся соблазны отринув / даже до лютых страданий и смерти Христу верен пребыл еси / и лику мученическому сочетался, отче Владимире! / И ныне паствы твоея пение прими: / испроси нам у Христа Бога грехов оставление // и велию милость.

21 августа/ 3 сентября
Апостол Фаддей
Тропарь, глас 2
Днесь Едес град веселится,/ прием тобою Крещения баню,/ и Авгарь, страстей пременен, твою память славит./ С нимиже поем и мы:/ веселия духовнаго исполни живот наш/ и страсти исцели,/ Фаддее апостоле, молитвами твоими. 

Святитель Варлаам, епископ Суждальский и Тарусский, Махрищский чудотворец
Тропарь, глас 4
Яко звезда пресветлая земле Владимирстей/ явился еси, святителю Варлааме, преподобне отче./ Боголепно устроял еси обитель Троицкую, яже на Махре,/ идеже мощи Стефана чудотворца славно обрел еси. / Ныне же останки твоя святыя нам чудесно даруеши,/ да укрепится всюду вера Православная,// многими благодатными и спасительными твоими молитвами. 
Кондак, глас 3
Днесь светло ликует обитель Стефанова,/ возрастившая великаго святителя,/ чудотворца дивнаго Варлаама,/ той бо велия веры образ явися,/ егда бо во оскудении хлебном преподобному Стефану моляшеся,/ чудо Господь сотвори,/во еже напитати братию и многия люди,/ темже мы дивящеся таковому упованию, вопием:/ святителю отче и преподобне,/ испроси нам у Бога веру несумненную// и спасение душам нашим.

Преподобный Авраамий, Смоленский чудотворец, и преподобный Ефрем, ученик его
Тропарь, глас 8
Днесь возсия нам память твоя, славне, яко солнце,/ светозарно лучами озаряющая мир/ и тьму нощи злых духов от нас отгоняющая./ Днесь Небесныя силы святых Ангел/ и души праведных мысленно торжествуют, радующеся./ Днесь и мы, грешнии, припадающе, молимся:/ отче преподобне Авраамие,/ Христа Бога моли непрестанно/ спасти град и люди, любезно тебе почитающия. 
Кондак, глас 3
Возсия, Господи, граду Твоему/ память Твоего угодника,/ яко светлое солнце,/ радостно всех, яко лучами, озаряющи,/ паче же молитвы Пречистыя Твоей Матере/ от всех бед избавляют нас/ и упраждняют варварская шатания./ Тем мы, людие Твои и град наш, вельми хвалимся/ и спасаемся молитвами/ Твоего угодника Авраамия, преподобнаго отца.

Преподобная  Марфа Дивеевская
Тропарь, глас 5
Равноангельное житие стяжавшая, «дивная отроковице» и собеседнице Преподобнаго Серафима, Госпоже и мати наша Марфо, ныне в нетленных мощах почиваеши и у Престола Божия предстоиши, моли о нас Милостиваго Бога, Небеснаго Дивеева начальнице.
Кондак, глас 8
Небесной кротостию, молчанием и неземною радостию исполнилася еси, юная и невиданная доселе в Дивееве отроковице, преподобная мати наша Марфо, в великую схиму от преподобнаго Серафима облеченная, темже водворилася еси с мудрыми девами в небесном чертозе и со Ангелы Всецарю непрестанно предстоиши.

22 августа/ 4 сентября
Мученик Агафоник и иже с ним
Кондак, глас 1
Звание благое стяжав, богомудре,/ мужей лукавых отвратился еси веры,/ не убоявся мук, Агафониче славне,/ темже благим был еси наследник/ и приял еси со страждущими с тобою// достойныя венцы.

Священномученик Горазд, епископ Богемский и Мораво-Силезский
Тропарь, глас 2
Достойнейший преемник учителя своего Мефодия,/ Моравския Церкве первопрестольника,/ был еси, святителю отче наш Горазде,/ столп Православия предивен,/ мученик без крове,/ и изгнание от своего стада коварными мужи претерпев./ Далече от своего отечества, Моравския земли,/ утвердив проповедию догматы божественныя Истины,/ Духом соединился еси со святыми учители своими Кириллом и Мефодием в Царстве Небеснем./ Моли о нас, блаженне,/ верою почитающих память твою,/ умирити мир и спасти души наша. 
Ин тропарь, глас 4
Возбранный воеводо православных и Моравской церкви учителю, богомудрый пастырей первоначальниче, святый отче наш Горазде, темже за истину пострадaв рaдуяся, моли Христа Бога спастися душам нашим.
Кондак, глас 2
Отразивши еретичествующих полки, устоял еси в правде, яко крепкий адамант, твоему же родному народу указал еси путь спасения — Православие. Благочестно поживши, учителю Евангелия, архипастырю и пастырю, приял еси мученический венец от Христа Спасителя. Мучениче, святителю, отче наш Горазде, моли о всех нас в Царствии Божием.

Священномученики Феодор (Смирнов), еп. Пензенский, и иже с ним убиенные Василий (Смирнов) и Гавриил (Архангельский) иереи
Тропарь, глас 4
Ризы архиерейства и священства на земли мучением украсивше, / сугубыя венцы на Небесех исплетосте победы, / славою победоносною увенчастеся, / подвигоносцем единовсельницы, / сего ради слово истины исправляя, / и веры ради пострадали есте даже до крове, / новомученицы и исповедницы Пензенстии, молите Христа Бога // спастися душам нашым.
Кондак, глас тойже
Безбожия глубину рекою кровей ваших изсушивше, / разженныя стрелы богоборцев шитом веры Православныя угасили есте, юзами любве Христовы связуеми, / юзы темничныя и смерть с веселием претерпели есте, / новомученицы и исповедницы Христовы, / молитеся ко Господу / град Пензу и страну нашу во благочестии сохранити, / Церковь Русскую во Православии утвердити // и спасти душы наша.

Преподобный Исаакий Оптинский
Тропарь, глас 1 (творение новомученика священноинока Василия Оптинского)
О, велия твоя купля, / преподобне отче Исаакие, / село отеческое оставив, / покров Божией Матери приобрел еси / и игуменство с кротостию и незлобием, / обитель Заступницы Усердной прославляя и украшая, / под сенью Ея упокоился еси. / Темже моли Владычицу нашу Богородицу / спасти от смерти души наша.

24 августа/6 сентября
Перенесение мощей святителя Петра, митрополита Московского и всея Руси, Московского чудотворца
Тропарь, глас 4
Наста днесь всечестный праздник/ пренесения честных мощей твоих, святителю Петре,/ веселя изрядно твое стадо,/ и верное отечество, и люди,/ о нихже не оскудевай, моляся Христу Богу,/ еже от Него дарованней ти пастве сохранитися от враг ненаветованней// и спастися душам нашим.
Ин тропарь, глас 4
Благоверно пожив в мире,/ житием чистым просветився,/ учением святительства прият паству,/ апостолом наследниче./ Тем прием дар чудес от Бога, отче Петре,/ моли Христа Бога,/ да спасет души наша. 
Кондак, глас 8
Яко врача преизрядна и источника чудесем обильна,/ днесь сошедшеся любовию, духовная твоя чада,/ в пренесение честных мощей твоих,/ архиерею Петре, молим тя:/ моли Христа Бога даровати честным твоим пренесением/ верному воинству нашему на враги победительная,/ да твоими к Богу молитвами находящих зол избавльшеся,/ радостною душею и веселием сердца/ благодарная ти воспоем, глаголюще:// радуйся, отче Петре, архиереев и всея Российския земли удобрение.
Ин кондак, глас 4
Явися днесь пресветлая память твоя,/ святителю преблаженне Петре,/ в мире светло сияющи/ и являющи всем/ Божественное сияние. 

Священномученик Евтих (Евтихий)
Кондак, глас 3
Апостолов сопрестольник/ и святителей красота быв, Евтихе,/ мученически прославился еси,/ просиял еси, яко солнце, всех просвещая,/ и разорил еси безбожия нощь глубокую,/ сего ради тя почитаем,// яко Божественнаго воистинну священнотаинника Христова.

Преподобный Арсений Комельский, Вологодский
Тропарь, глас 4
Удалився мира, и водворився в пустыню,/ и ту подвизався добрым подвигом,/ постом, и молитвами, и многим терпением,/ и жив показал еси многая чудеса,/ и по преставлении своем источаеши различная исцеления/ с верою приходящим к честному гробу твоему,/ Арсение, отче наш,/ моли Христа Бога/ спастися душам нашим. 
Кондак, глас 8
Житейския молвы отбег,/ и в пустыню вселился еси,/ и тамо житием жестоким пожил еси,/ и зверя свирепаго аркуда молитвами укротил еси,/ и многим был еси наставник ко спасению,/ и того ради получил еси жизнь венную на Небесех./ Всегда зря Святую Троицу,/ моли избавитися нам от бед, да зовем ти:/ радуйся, отче наш Арсение, пустынный жителю.

Преподобный Аристоклий, старец Московский
Тропарь преподобному Аристоклию, глас 4 
Процвел еси яко финикс на святей горе Афонстей и яко кедр на земли русстей умножился еси, Духа Святаго стяжав чистотою богоугоднаго жития и мир Христов воцарися в души твоей, преподобне отче Аристоклие, моли Христа Бога отче Аристоклие, моли Христа Бога спастися душам нашим. 
Кондак, глас 8 
Новою звездою на небе церковнем возсиял еси, прошед путь многотруднаго монашескаго жития, подвигами добродетелей венцы нетленныя обрел еси, и поприще послушания во граде Москве мужественне скончал еси. Темже и Христос Бог даром чудес обогати тя, преподобне отче Аристоклие, Афонская похвало и земли российския украшение, поминай нас, чтуших святую память твою. 

Преподобномученик Серафим (Шахмуть), архимандрит Жировичский 
Тропарь, глас 4
Измлада любовь Божественную познавый, / во обитель Жировичскую пришел еси, / идеже подвиги светло просиял еси, / да последи дела благодати миру явиши, / вторицею землю нашу учением Христовым просвещая, / и храмы Духа паки в душах возсозидая, такожде и церкви видимыя. / Пред гонители веру неуклонно исповедал еси, / страдания и смерть ни во чтоже вменив, / темже предстояния Святей Троице сподобился еси, преподобномучениче Серафиме, // спасение исхода тайствуй душам нашим.
Кондак, глас 3
Православия дивный ревнителю, / проповедниче многоплодный, отче Серафиме, / иже о славе Божией возревновав, / вся отринув и крест взяв, за Господом последовал еси, / и ныне укрепи немощь нашу, / да молитвами твоими, // сподобимся и мы Христу послужити.

25 августа/7 сентября
Апостол Варфоломей (перенесение мощей)
Кондак, глас 4
Явился еси велие солнце Церкви,/ учений сиянием/ и чудесы страшными/ просвещая поющия тя, Варфоломее,// Господень апостоле.

Апостол от 70-ти Тит
Кондак, глас 2
Павлов явився собеседник, апостоле,/ с ним нам слово предвозвестил еси Божественныя благодати,/ тайноглагольниче Тите приснопамятне./ Сего ради вопием ти:// не престай моляся о всех нас.

26 августа/8 сентября
Мученик Адриан
Тропарь, глас 3
Богатство неиждивущее вменил еси/ веру спасенную, треблаженне,/ оставль отеческое нечестие/ и Владыки стопами шествуя,/ Божественными даровании обогатился еси,/ Адриане славне;/ Христа Бога моли/ спастися душам нашим. 

Кондак мучеников Адриана и Наталии, глас 4
Мученик возсия/ Божественная память/ и земныя озари вся концы светло,/ с веселием зовущих:// Ты еси мучеников, Христе, радование.
Ин кондак, глас 4
Жены Богомудрыя Божественная словеса в сердце положив,/ Адриане, мучениче Христов, к мучением усердно устремился еси,/ с супругою венец приемь. 

Священноисповедник Георгий (Коссов) протоиерей, Чекряковский
Тропарь, глас 6
Пастырю добрый Бога в сердце смирением стяжавый / Орловския земли предивное украшение. / Послушанием, терпением страхования преодолевый, / на месте пусте храм и школу создавый. / Любовью Христовой всех согревая, / силою благодати бесы изгоняя, / явлением мощей твоих нас ободряя, / святой праведный отче Георгие, / молись Пресвятой Троице спастися душам нашим.
Ин тропарь, глас 4
От юности взявше ярем свой / и Господу пламенно в священстве послуживше, / священноисповедниче Георгие, / тем у Господа сподобился Божественнаго прославления. / Подвиги и чудеса твои мы вспоминая молим, святе Георгие, / неотступно буди с нами, любящими тя, // верно и свято чтущими память твою.
Кондак, глас 6
Чудесы и подвиги украшенный / святое житие оставил еси нам в память. / Мы же с любовию верно чтущие Тя / молим, покрывай нас от всех бед и напастей / святою своею любовию, / священноисповедниче Георгие.

Блаженная Мария Дивеевская
Тропарь, глас 5
Славная и блаженная старице, единая от пророчиц Дивеевских лика, воистинну госпоже еси тезоименитая и мати наша великая, выну молишися в Троице Святей славимому Богу с Владычицею Небесною, Ангелы и святыми о спасении душ наших, Христа ради юродивая Марие.
Кондак, глас 6
Апостольское речение исполнися на тебе, зане была еси позор миру. И последнюю посланницу яви тя Бог, юродствовавшую в Дивеевстей обители. Сего ради ти сице поем, блаженная Христова подвижнице: радуйся, богомудрая дево, радуйся, чудотворице и пророчице, радуйся, Марие великая.

Святой благоверный Великий Князь Михаил Александрович Тверской 
Тропарь, глас 6 
Отечества земнаго поборниче неустрашимый,/ и иночества почитателю благоговейный,/ землю Тверскую храмами Божиими дивно украсивый,/ изряднее же добродетельми храмину души своея,/ темже и образ ангельский достойно восприял еси,/ благоверный княже Михаиле,/ моли Христа Бога за ны/ спастися душам нашим. 
Кондак, глас 8 
Небесное Царствие из млада возлюбивый,/ и в подобие ему земной свой удел украсивый,/ яви тя Господь земле тверстей во благоустроение,/ благоверный княже Михаиле,/ святителем и иноцем заступниче и почитателю,/ воров и лютых разбойников скорая пагуба,/ и ныне моли о нас Христа Бога нашего,/ да подаст нам всякаго злаго прилога избавление.

27 августа/9 сентября
Преподобный священномученик Кукша и ученик его мученик Никон и преподобный Пимен постник, в Ближних пещерах почивающие
Тропарь, глас 3
Мученическою кровию, священне Кукше,/ в проповеди Евангелия со учеником ти, блаженным Никоном, честне украсивыйся,/ и Пимене, в постничестве светозарно просиявый,/ в един день и час внидосте в свет незаходимый,/ идеже молитеся Господеви,/ да подаст нам велию милость. 
Кондак, глас 4
Светила разумная, сошедшеся, хвалами воспоем, людие,/ просияли бо суть в мире сем:/ Пимен многими подвиги,/ Кукша же со учеником Никоном проповедию Слова,/ и сии трие, единоумно предстояще Святей Троице,/ яко солнце сияют и просвещают/ любовию память их восхваляющих.

Преподобный Пимен Великий
Кондак, глас 4
Светлых подвиг твоих, преподобне отче,/ наста днесь святая память твоя,/ души благочестивых веселящи,/ Пимене богомудре,// отче наш преподобне.

28 августа/10 сентября
Священномученики болшевские (королёвские): Николай, Александр, Алексий, Павел пресвитер и Николай диакон
Тропарь, глас 5
Отцы святии во граде нашем Богу послужившии, и мученическую смерть от сограждан наших приявшие, молитеся о нас да подаст Господь и нам последовати вере вашей.
Кондак новомучеником и исповедником Российским, глас 2
Новии страстотерпцы Российстии, исповеднически поприще земное претекшии, страданьми дерзновение приимшии, молитеся Христу, вас укрепившему, да и мы, егда найдет на ны испытания час, мужества дар Божий восприимем. Образ бо есте лобызающим подвиг ваш, яко ни скорбь, ни теснота, ни смерть от любве Божия разлучити вас не возмогоша.

Собор преподобных отцов Киево-Печерских, в Дальних пещерах почивающих
Тропарь, глас 4
Мысленное солнце и светлую луну,/ первоначальных Печерских,/ со всем собором преподобных днесь почтим,/ тии бо, церковную твердь озаряюще,/ просвещают во тьме страстей бедствующих,/ и подают от Христа Бога молитвами своими помощь во всех скорбех,// и душам нашим просят избавления.
Кондак, глас 8
Избраннии от всех родов угодницы Божии,/ святии преподобнии Печерстии,/ на сих горах добродетельми просиявшии,/ вас земля не потаила есть,/ но Небо отверзеся вам и райское селение./ Темже мы похвальныя песни Богу, прославльшему вас,/ в памяти вашей приносим;/ вы же, яко имущии дерзновение,/ ваш собор почитающих от всех бед молитвами вашими заступайте,// яко заступницы наши и к Богу ходатаи.

Преподобный Савва Крыпецкий, Псковский чудотворец
Тропарь, глас 8
Пустыни явился еси доброе насаждение, преподобне,/ от юности бо и в мире изволил еси чистое житие;/ ревнуя же большему, и дом отеческий оставил еси,/ и, вся красная мира сего презрев,/ от чуждых стран пришел еси/ во обители Богоспасаемаго града Пскова,/ и послушанию преподобнаго Евфросина предался еси;/ таже простираяся умом еще к вящшему,/ вселился еси в пустыню,/ в нейже обитель пречестну воздвигл еси,/ и множество инок собрал еси,/ и их наставил еси на путь истинный./ Темже и Христос, Емуже в жертву себе принесл еси,/ видев твоя благия труды,/ яко пресветла тя светильника,/ и по преставлении чудесы обогати, Савво, отче наш./ Молися убо присно Ему о стране нашей,/ еже дароватися ей на враги победам,/ стаду же твоему от враг ненаветну пребыти,/ и всем нам спастися. 
Тропарь, глас 7
От мирскаго жития изшед,/ отвержением же мира Христу последовал еси/ и, в пустыни вселься,/ равноангельное житие пожил еси,/ отонудуже, веселяся, прешел еси к Небесным чертогом,/ и ныне, со Ангелы Владычню Престолу предстоя,/ поминай нас, чад своих,/ яже собрал еси, Богомудре,/ да радостию от души вопием:/ радуйся, Савво,// отче преблаженнейший.
Кондак, глас 1
Возсия от пустыни славному граду Пскову/ новое светлое солнце,/ чудес лучами всех озаряющее/ и благодатне согревающее,/ тьму же всяких искушений и наветов/ и хлад греховный отженяющее./ Приидите убо, празднующе блаженную память/ сего светильника нашего, воспоим:/ слава Богу, тако промышляющему о нас,/ слава угоднику Его, сохраняющу нас!/ Ты же, преподобне отче Савво,/ о иже твою присно память почитающих/ моли Христа Бога,// яко да милостив будет нам и в День судный.

Обретение мощей преподобного Иова Почаевского
Тропарь, глас 4
Возложь на ся иго Христово от юности,/ преподобне отче Иове,/ многолетне свято подвизался еси/ на поприще благочестия во обители Угорницстей и на острове Дубенстем,/ и, пришед к горе Почаевстей,/ знаменанней цельбоносною стопою Пресвятыя Богородицы,/ в тесней пещере каменней/ богомыслия ради и молитвы многократно заключался еси,/ и, благодатию Божиею укреплялся,/ мужественно потрудился еси/ на пользу Церкве Христовы и обители твоей,/ купно же и противу врагов Православия и благочестия христианскаго,/ и, наставив сицевому ополчению иночествующих,/ победители тех представил еси Владыце и Богу./ Того моли спастися душам нашим. 
Кондак, глас 8
Возсия от спуда земнаго сокровище нетленное мощей твоих,/ угодниче Божий,/ яко, благочестно пожив в вере Христа Бога нашего,/ достигл еси добродетелей совершенства,/ и, оставль сладость жития преходящаго,/ в пещере горы Почаевския в пощениих, молитвах и трудех свято подвизался еси,/ и теми тело твое увядил еси./ Ныне же, прешед к Богу в безмятежный и вечный покой,/ молишися о всех с верою к тебе прибегающих./ Радуйся, Иове, преславный угодниче Божий/ и обители Почаевския украшение.

Преподобный Моисей Мурин
Кондак, глас 4
Мурины заушив и лица демонов поплевав,/ мысленно просиял еси,/ якоже солнце светлое,/ светом жития твоего// и учением наставляя души наша.

Преподобномученики Казанские, в Свято-Успенском Зилантовом монастыре пострадавшие: Сергий, Лаврентий, Серафим, Феодосий, Леонтий, Стефан, Георгий, Иларион, Иоанн, Сергий
Тропарь, глас 5
Божией Премудрости, / Содетельной и Содержительной Силе последующе, / неизреченного лика небесного достигосте, / мученицы славнии: / идеже подвизалися есте / тамо ныне прославляетеся, / в вере и благочестии верных утверждающе, / ограждаете же и обитель Успенскую, / научающе искушениям противоборствовати. / Сего ради молим вы: // испросите душам нашим мир и велию милость.
Кондак, глас 2
Древле змиева гора / просвещаяся истины познанием, / днесь освещается крови вашея течением, / поруганные имамы обители воздвижение, / вашими, Ангелов собеседницы, ходатайствы // непрестанно возносимыя о всех с верою почитающих вас.

29 августа/11 сентября
Усекновение главы Пророка, Предтечи и Крестителя Господня Иоанна
Тропарь, глас 2
Память праведнаго с похвалами,/ тебе же довлеет свидетельство Господне, Предтече:/ показал бо ся еси воистинну и пророков честнейший,/ яко и в струях крестити сподобился еси Проповеданнаго./ Темже за истину пострадав, радуяся,/ благовестил еси и сущим во аде Бога, явльшагося плотию,/ вземлющаго грех мира// и подающаго нам велию милость.
Кондак, глас 5
Предтечево славное усекновение/ смотрение бысть некое Божественное,/ да и сущим во аде Спасово проповесть пришествие./ Да рыдает убо Иродия,/ беззаконное убийство испросивши:/ не закон бо Божий, ни живый век возлюби,// но притворный, привременный.

Мученик Феодор Тобольский 
Тропарь, глас 4
От юности Церкви Христовой послуживший, / и крест болезней и скорбей благодушно нося, / яко столп крепок пребыл еси / со Христом в сердце неразлучно пребывая / Православие в душах верных утверждая / и прещения мучителей ни во чтоже вменяя, / течение временныя жизни мученически скончал еси / святый мучениче Феодоре, / моли Христа Бога спастися душам нашим. 
Кондак, глас 3
Града Тобольска смиренный подвижниче, / и терпения тишино необоримая, / приходящим к тебе с верою утешение / прославляем тя страдальче Феодоре // моли о спасении душ наших. 

30 августа/12 сентября
Святители Александр, Иоанн и Павел Константинопольские
Кондак, глас 8
Христовою любовию распалаеми, славнии, / и ярем Его приемшии - Крест Честный, / подражатели Того жития явистеся / и Божественныя славы Его причастницы бысте, / Александре Богомудре со Иоанном чудным и Павлом славным. / Темже, Престолу Его предстояще, / прилежно молитеся за души наша.

Святитель Евстафий, архиепископ Сербский
Тропарь, глас 4
Избран от Бога, возлюблен от людей, / архиереов Божественная красото, / отче Евстафие, Ангелов сослужителю, / таин же Божественных проповедатель был еси,/ темже моли Христа Бога со всеми святыми / избавится от всяких зол / молитвами твоими, блаженне, / и спастися нам, / чтущим любовию святую память твою. 
Кондак, глас 6. Подобен: Еже о нас:
Свыше благодать прием от Бога, / во святительское подобие облеклся еси/ и от уст твоих благочестно всех научил еси покланятися Троице Единосущней. / Темже память твою чтуще,/ прославляем Бога, прославльшаго тя. 

Святитель Савва, первый архиепископ Сербский
Тропарь, глас 3
Пути, вводящаго в жизнь,/ наставник, и первопрестольник, и учитель был еси:/ первее бо пришед, святителю Савво,/ отечество твое просветил есй/ и, породив тое Духом Святым,/ яко древа маслинная,/ в мысленнем рай насадил есй всеосвященная твоя чада./ Тем, яко апостолом и святителем сопрестольна/ чтуще тя, молим:/ моли Христа Бога/ даровати нам велию милость. 

Священномученик Николай, протоиерей Витебский
Тропарь, глас 4
Кротость и смирение стяжавый, / любовь Христову пастве твоей показал еси / защитник небоязненный Церкве Православныя в годину огненных искушений явился еси, / священномучениче Николае, / заточения и изгнания, / страдания и смерть от богоборцев претерпел еси. / Венец мученический приявый, / на Небеси ныне радуешися. / Моли Милостивого Бога, / да сохранит Церковь нашу от нестроений, / единомыслие и мир людем Своим дарует / и спасет души наша. 
Кондак, глас 1
Всехвальне священномучениче Николае, / страдания до крове претерпевый, / в себе помышлял еси, / яко Господа ради умерщвляеми есмы / и несть наша брань к плоти и крови, / но противу миродержителя тьмы века сего. / Темже Христу, святе, молися / даровати нам мир и велию милость.

Тропарь общий преподобных Симеона Мироточиваго и сына его, святителя Саввы Перваго, архиепископа Сербскаго, глас 1
Обители Хиландарския священных строителей / и Афона светильники, Сербии похвалу, / Симеона величайшаго, преподобных лепоту, / и род его чудный, святителя, - глаголю,- Савву,/ приидите согласно почтим, глаголя: / молите Христа Бога / о пастве вашей, блаженнии,/ и о еже Церкви свободней быти от обстояний. 
Ин тропарь общий, глас 1
Иже теплыя заступники в скорбех и напастех имуще, / Симеона Богоноснаго и Савву первосвятителя,/ припадем к нима с верою,/ яко да молитвами их от напастей избавляеми,/ по долгу благоверно Спаса и Бога прославим, глаголюще: / слава Давшему вам крепость,/ слава Прославльшему вы чудесы,/ слава Избавлыпему нас от скорбей молитвами вашими. 

Преподобный Александр Свирский
Тропарь, глас 4
От юности, Богомудре, желанием духовным в пустыню вселився,/ единаго Христа возжелал еси усердно стопам в след ходити,/ темже и ангельстии чини зряще тя, удивишася,/ како с плотию к невидимым кознем подвизався, премудре,/ победил еси полки страстей воздержанием/ и явился еси равноангелен на земли,/ Александре преподобне,/ моли Христа Бога,/ да спасет души наша. 
Кондак, глас 8
Яко многосветлая звезда днесь в странах российских возсиял еси, отче,/ вселився в пустыню, Христовым стопам последовати усердно возжелел еси/ и, Того святое иго на рамо твое взем — честный крест,/ умертвил еси труды подвиг твоих телесныя взыграния,/ темже вопием ти:/ спаси стадо твое, еже собрал еси, мудре, да зовем ти:/ радуйся, преподобне Александре, отче наш.

Перенесение мощей благоверного князя Александра Невского
Тропарь, глас 4
Познай свою братию, российский Иосифе,/ не в Египте, но на Небеси царствующий,/ благоверный княже Александре,/ и приими моления их,/ умножая жита людем плодоносием земли твоея,/ грады владычествия твоего ограждая молением// и православным христианом на сопротивныя споборствуя.
Кондак, глас 4
Якоже сродницы твои Борис и Глеб/ явишася тебе с Небесе в помощь,/ подвизающемуся на Велгера Свейскаго и воев его,/ тако и ты ныне,/ блаженне Александре,/ прииди в помощь твоим сродником// и побори борющия ны.

Обретение мощей св. благоверного князя Даниила Московского
Тропарь, глас 4
Явися, яко звезда пресветлая,/ благоверный и преподобный княже Данииле,/ в богопорученнем твоем граде Москве в жизни временней/ и просветися воздержанием, и всенощным стоянием, и постом,/ и молитвою, и слезами ко Всемилостивому Спасу/ за град свой Москву и за вся страны Российския земли./ И по преставлении твоем честныя твоя мощи/ источают исцеления неоскудно приходящим с верою,/ темже вопием ти:/ моли Христа Бога// спастися душам нашим.
Ин тропарь, глас 3
Явился еси в стране нашей,/ яко звезда пресветлая,/ благоверный княже Данииле,/ лучами света твоего озаряя град твой и обитель твою,/ людем православным поборник еси,/ пленным свободитель и нищим защитетель./ Моли Христа Бога/ державе Российстей даровати мир// и спасти души наша.
Кондак, глас 6
Еже по образу соблюд непреложно/ и яже в мире тленная оставив,/ со ангельскими лики предстоиши Христу,/ преподобне княже Данииле,/ никакоже забывая чад твоих,/ но милостивно посещая и глаголя им:/ аз есмь с вами и никтоже на вы.
Ин кондак, глас 8
Красоту мира сего, княжение и славу яко временная помышляя,/ и сего ради благочестно в мире пожил еси, блаженне княже Данииле,/ милостию, и молитвами, и иночеством Богу угодив,/ и по преставлении своем чудес дар приим от Христа Бога,/ и светильник явися пресветлый, просвещая своими чудесы,/ приходящим с верою подаеши скорое здравие и от бед избавляеши./ Темже Христова Церковь песньми славит тя, благочестивый княже Данииле,// царствующему твоему граду Москве великое утверждение.

31 августа/13 сентября
Положение честного пояса Пресвятой Богородицы
Тропарь, глас 8
Богородице Приснодево, человеков покрове,/ ризу и пояс пречистаго Твоего телесе,/ державное граду Твоему обложение даровала еси,/ безсеменным рождеством Твоим нетленна пребывающи,/ о Тебе бо и естество обновляется и время./ Темже молим Тя мир граду Твоему даровати/ и душам нашим велию милость. 
Кондак, глас 2
Богоприятное Твое чрево, Богородице,/ объемший пояс Твой честный/ держава граду Твоему необорима/ и сокровище есть благих неоскудно,/ едина рождшая Приснодево. 

Литература:
Жития русских святых
«Минея» М.: Издательский Совет РПЦ, 2002.
«Октоих» М.: Издательский Совет РПЦ, 2000.
«Православный календарь на 2003-2004 гг.» Дмитрия на сайте www.days.ru.
«Православный календарь с богослужебными указаниями, с тропарями и кондаками за 2003 г.» Издательство Валаамского монастыря.
«Православный церковный календарь за 2005 г» Международный православно-просветительский центр при МП.
«Триодь постная» М.: Издательский Совет РПЦ, 2002.
«Триодь цветная» М.: Издательский Совет РПЦ, 2002.
Иконы и переводы богослужебных текстов на русский язык о. Амвросия (Тимрота) на сайте wertograd.narod.ru.
Христианство. Энциклопедический словарь. М. 1995.
http://ustavschik.livejournal.com/